Módosított javaslat: AZ EURÓPAI PARLAMENT ÉS A TANÁCS IRÁNYELVE a tagállamok elektromágneses összeférhetőségével kapcsolatos jogszabályok közelítéséről (előterjesztő: a Bizottság az EK-Szerződés 250. cikkének (2) bekezdése alapján)

2002/0306 (COD)

Módosított javaslat: AZ EURÓPAI PARLAMENT ÉS A TANÁCS IRÁNYELVE a tagállamok elektromágneses összeférhetőségével kapcsolatos jogszabályok közelítéséről

2004. március 9-én az Európai Parlament első olvasatban szavazott a tagállamok elektromágneses összeférhetőségével kapcsolatos jogszabályok közelítéséről szóló európai parlamenti és a tanácsi irányelv módosításairól.

Az EK-Szerződés 250. cikkének (2) bekezdése úgy rendelkezik, hogy amíg a Tanács nem határozott, a Bizottság a közösségi jogi aktus elfogadásához vezető eljárások során javaslatát bármikor módosíthatja.

A Bizottság az alábbiakban véleményezi az Európai Parlament által elfogadott módosításokat.

1. ELŐZMÉNYEK

A javaslat (COM(2002) 759 végleges - 2002/0306(COD)) 2002. december 24-én került a Tanács és az Európai Parlament elé.

Az Európai Gazdasági és Szociális Bizottság 2003. június 18-án pozitív véleményt adott ki.

2003. november 10-én a Tanács - az Európai Parlament első olvasata alapján kialakított véleményére várva - egyhangúlag megállapodott egy a tagállamok elektromágneses összeférhetőségével kapcsolatos jogszabályok közelítéséről szóló irányelv-javaslattal kapcsolatos általános megközelítésről.

2. A MÓDOSÍTOTT BIZOTTSÁGI JAVASLAT CÉLKITŰZÉSE

A módosító indítvány fenntartja a jelenlegi elektromágneses összeférhetőségről (EMC) szóló irányelv célkitűzéseit és annak hatályát. A módosító indítvány követi az újfajta megközelítés szabályozási koncepcióját és javarészt a jelenleg hatályos irányelvben már megtalálható koncepciókat használja fel. A javaslat szövege az alábbi célkitűzések elérése céljából javasolt:

- A hatály tisztázása a meghatározások pontosításával és a kizárások egyértelműbb meghatározásával.

- A helyhez kötött létesítmények kezelése egy alkalmasabb szabályozási rendszer segítségével;

- Fokozottabb egyértelműség az alapvető követelmények részletesebb megállapításával;

- A harmonizált szabványok szerepének pontosítása;

- A megfelelőségértékelési eljárások egyszerűsítése azáltal, hogy azok számát a készülékekre vonatkozó egyetlen eljárásra csökkentik;

- A bürokrácia visszaszorítása és a gyártók lehetőségeinek kiszélesítése a harmadik személy általi kötelező beavatkozás eltörlésével azokon a területeken, ahol a harmonizált szabványokat még nem alkalmazzák, ugyanakkor valamennyi esetben lehetővé téve a megfelelőségértékelési szervek önkéntes apparátusba való beavatkozását;

- A piacfelügyelet javítása a gyártó könnyebb nyomonkövethetőségével.

A javaslat szerkezetét és szövegét az 1989 óta elfogadott új megközelítésű irányelvekben bevezetett megállapításokhoz igazították.

3. A BIZOTTSÁG VÉLEMÉNYE AZ EURÓPAI PARLAMENT ÁLTAL ELFOGADOTT MÓDOSÍTÁSOKRÓL

2004. március 9-én az ipari, külkereskedelmi, kutatási és energiaügyi bizottság részéről Luis BERENGER FUSTER (PES, ES) előadó PE-337.416 számmal jelentést terjesztett elő a bizottsági javaslat 38 módosításáról köztük néhány olyan kompromisszumos módosítással, amelyet a három intézmény közötti informális kapcsolatok során fogadtak el. Egy további kompromisszumos módosítást (39.) az Európai Szocialista Párt (PES) terjesztett elő.

Az Európai Parlament eljárási szabályzata [1] 158. cikkének (2) bekezdésében előírt egyszerűsített eljárás szerint a jelentést a Parlament március 9-i ülésén vita nélkül bocsátották szavazásra a következő eredménnyel:

[1] Az Európai Parlament eljárási szabályzata 158. cikkének (2) bekezdése megállapítja, hogy a jelentést a bizottság által elfogadottnak kell tekinteni és vita nélkül kell bocsátani a Parlament plenáris ülése elé - kivéve, ha a bizottság tagjainak legalább egy harmada a megállapított határidő lejárta előtt tiltakozik.

- 1-15, 17-26, 30, 32-36 és 38. módosításokat egyszeri szavazás után fogadta el a plenáris ülés.

- A 39 sz. módosítást külön szavazással fogadta el a Parlament.

- A 16, 27-29, 31 és 37. módosításokat törölték.

A Bizottság a Parlament által elfogadott valamennyi módosítást teljes mértékben elfogadja, mivel azok pontosítják és tökéletesítik a Bizottság javaslatát, és mivel azok teljes mértékben összeegyeztethetők a Versenyképességi Tanács által 2003. november 10-én megállapított általános megközelítéssel.

4. A FŐBB MÓDOSÍTÁSOK MAGYARÁZATAI

4.1. A rádiós szolgáltatások különleges védelmére irányuló törekvés megerősítése

A 2. preambulumbekezdésben szereplő 1. módosítás újra felveti az ITU (Nemzetközi Távközlési Unió) szabályzatával összhangban működő rádiós szolgáltatások védelmének szükségességét, különösen a rádiósugárzás vételét és az amatőr rádiós szolgáltatásokat.

4.2. Az irányelv hatályának további pontosításai és módosítása

Az Európai Parlament 2., 14., és 33. módosításainak értelmében a Bizottság a szabad kapcsolódási eszköz (ready-made connecting devices) kiemeli az irányelv hatályából. Ennek következtében a szabad kapcsolódási eszközre tett utalás kikerül a 11. preambulumbekezdésből. Emellett a szabad kapcsolódási eszközt meghatározó eredeti javaslat 2. cikke (2) bekezdésének b) pontja és az I. melléklet e készülékekkel szemben támasztott lényeges követelményeket megállapító 2.3. bekezdése is kikerül a módosított javaslat szövegéből.

Az 5. módosítás szövegezése értelmében a módosított javaslat 1. cikke (1) bekezdésében az irányelv hatályában egyértelműen meghatározza a berendezés fogalmát. Ezen túlmenően a módosított javaslat pontosítja az irányelv hatálya alá nem tartozó berendezések meghatározását, melyek:

- a repüléstechnikai berendezések a 6. módosítás szövegezése értelmében és hivatkozással az 1592/2002/EK rendelet 1.2.(b) cikkére;

- rádióamatőrök által használt berendezések a 7. módosítás szövegezése értelmében és az 1.2 (c) cikk általános átszövegezésével;

- az ártalmatlan berendezések a 8. módosítás szövegezése értelmében és az 1.3(a) cikk módosításával;

- a többi irányelv által teljesen vagy részben szabályozott berendezések a 9. módosítás szövegezése értelmében és az 1.4. cikk újraszövegezésével.

4.3. A meghatározások pontosítása

A módosított javaslat új meghatározásokat vezet be és tovább pontosítja a jelenlegi meghatározásokat, melyek:

- A jelenleg a 89/336/EGK irányelvben lefektetett meghatározás újbóli bevezetésével a 10. módosítás szövegezése értelmében a 2.1(e) cikk pontosítja az ,elektromágneses zavar" fogalmát;

- A 11. módosítás szövegezése értelmében a 2.1(fa) cikk bevezeti a 4.2. cikkben is szereplő ,biztonsági célok" fogalmát;

- A 2.1(ga) cikk bevezeti az ,elektromágneses környezet" fogalmát. A 13. módosítás szövegezése értelmében a fenti fogalom meghatározása a Nemzetközi Elektrotechnikai Bizottság (IEC) (IEC50, Nemzetközi Elektrotechnikai Szótár (IEV), 161. fejezet: Elektromágneses összeférhetőség, 2.1.5) meghatározásának egyenes kivonata.

- A 15. módosítás szövegezése értelmében a 2.2(aa) cikk bevezeti a mobil létesítmény fogalmát. A mobil létesítmények készüléknek minősülnek.

4.4. A harmonizált szabványok szerepének pontosítása (3., 12., 19., 20. és 38. módosítások)

A módosított javaslat a szöveg átszerkesztésével tovább pontosítja a harmonizált szabványok szerepét. A bevezetett módosítások részletesebben a következők:

- A 3. módosítás szövegezése szerint a 13. preambulumbekezdés pontosítja a harmonizált szabványok tartalmát és azok alkalmazásának mikéntjét,

- A harmonizált szabványokra vonatkozó adatokat a 6. cikk tartalmazza, következésképpen az V. mellékletet a 12., 19., 20. és 38. módosítások teljes körű végrehajtásával törölni kell.

4.5. A tagállamok által hozható különleges intézkedések hatáskörének pontosítása

A 17. módosítás szövegezése értelmében a 4.2. cikk módosítása bevezeti az e cikkben megállapított különleges intézkedéseket elfogadó tagállamok abbéli kötelezettségét, hogy ezen intézkedésekről a Bizottságot értesíteniük kell, illetve elfogadásuk után azokat az Európai Unió Hivatalos Lapjában közzé kell tenniük .

4.6. A CE-jelöléssel el nem látott termékek kereskedelmi vásárokon való kiállítása

A 4.3. cikk módosításával a gyártók a CE-jelöléssel el nem látott termékeket is kiállíthatják a kereskedelmi vásárokon. A módosított javaslat a 18. módosítás szövegezése értelmében megállapítja továbbá, hogy a gyártóknak gondoskodniuk kell az ilyen esetek zavarmentességéről.

4.7. Tájékoztatási követelmények

A 23. módosítás teljes végrehajtásával a módosított javaslat külön cikkben foglalkozik a tájékoztatási követelményekkel, melyek ennélfogva lekerültek az alapvető követelmények listájáról, .

4.8. A megfelelőségértékelési eljárás pontosítása

A módosított javaslat a 34., 35. és 39. módosítások végrehajtásával átszerkeszti a megfelelőségértékelésről szóló rendelkezéseket. Ez alapvetően nem érinti a Bizottság javaslatát.

A módosított javaslat 7. cikke lehetővé teszi az I.a. mellékletben megállapított, a gyártó önértékelésén alapuló megfelelőségértékelési eljárás vagy az I.b. mellékletben megállapított, a bejelentett szervezet közbelépését kilátásba helyező eljárás - önkéntes alapon történő - alkalmazását.

4.9. A rögzített felszerelésekre vonatkozó további lényeges követelmények

A módosított javaslat I. melléklete megköveteli, hogy az illetékes személy dokumentálja a helyhez között létesítmények telepítésére alkalmazott műszaki gyakorlatot annak érdekében, hogy az megfeleljen az elektromágneses összeférhetőségről (EMC) szóló irányelv alapvető követelményeinek, és hogy kellően indokolt kérés esetében e dokumentumokat hozzáférhetővé tegye a piacfelügyeleti hatóságok számára, a 32. módosítás szövegezése értelmében. A 30. módosítás szövegezése értelmében egy helyhez között létesítménybe rögzített felszerelésbe beépítendő, és másként a kereskedelemben nem hozzáférhető berendezés mentesülhet a védelmi és tájékoztatási követelményeknek való megfelelés alól. A 20. preambulumbekezdést a 4. módosítás szövegezése értelmében pontosították.

4.10. A bejelentett szervezet szerepének pontosítása

A módosított javaslat 11. cikke felkéri a tagállamokat a bejelentett szervezetek hatáskörének pontos meghatározására, és annak jelzésére, ha a 26. módosítás szövegezése értelmében a bejelentett szervezetek megjelölés alkalmazási köre az irányelv által szabályozott bizonyos aspektusokra vagy készülékekre korlátozódik. A bejelentett szervezet szerepe, hogy felmérje a gyártó által - választása szerint részben vagy teljesen - rendelkezésre bocsátott műszaki dokumentációt, a 35. módosítás szövegezése értelmében.

4.11. A jogi szöveg általános következetessége

A jogi szöveg következetességének biztosítása érdekében a 21., 22., 24., 25. és 36. módosításokat teljes egészében végrehajtják.

5. Következtetés

Tekintettel az EK-Szerződés 250. cikke (2) bekezdésére a Bizottság - az Európai Parlament által elfogadott valamennyi módosítás végrehajtásával - a fentiek szerint módosítja javaslatát.